ഗുരുദേവനും നിറങ്ങളും ശ്രീനാരായണ ഗുരുദേവതൃപ്പാദങ്ങള് ശരീരസ്ഥനായിരുന്നപ്പോള് ധരിച്ചിരുന്ന വസ്ത്രങ്ങളെക്കുറിച്ച് പലവിധ അഭിപ്രായങ്ങളും നിലനില്ക്കുന്നു. ചരിത്രബോധത്തിന്റെ അപര്യാപ്തത കൊണ്ടാണ് ഇത്തരം സന്ദേഹങ്ങള് ഉണ്ടാകുന്നത്. ഭാരതത്തെ സംബന്ധിച്ചിടത്തോളം സന്യാസിമാരുടെ വസ്ത്രം അഗ്നിയുടെ നിറമുള്ള കാവിയാണ്. എന്നാല് വടക്കേ ഇന്ത്യയില് ശൈവസന്യാസിമാര് വെള്ളവസ്ത്രമാണ് ധരിച്ചിരുന്നത്. നാരായണഗുരു 63 വയസുവരെ വെള്ളവസ്ത്രം മാത്രമാണ് ധരിച്ചിരുന്നത്. നീലം മുക്കിയ വെള്ളവസ്ത്രമായിരുന്നില്ല അത്. അക്കാലത്ത് തിരുവിതാംകൂറിലും കൊച്ചിയിലും മലബാറിലും ഉണ്ടായിരുന്ന ധാരാളം നെയ്ത്തുശാലകളില് ഗുരുദേവന് ധരിക്കാനുള്ള വെള്ളവസ്ത്രം പ്രത്യേകമായി നെയ്ത് കാണിക്കയായി സമര്പ്പിക്കുമായിരുന്നു. പാറശാലയ്ക്കടുത്തുള്ള ബാലരാമപുരത്ത് നെയ്ത്തില് വൈദഗ്ധ്യമുള്ള നിരവധിയാളുകള് മഹാസമാധിക്കുശേഷവും ആ സമ്ബ്രദായം തുടരുന്നു. ഗുരു തന്റെ ശിഷ്യപരമ്ബരകളിലെ പലര്ക്കും കാവിവസ്ത്രം ദീക്ഷയായി നല്കിയിട്ടുണ്ട്. എന്നാല് ഗുരുദേവന് 63 വയസ്സുവരെ വെള്ളവസ്ത്രം തന്നെ ഉപയോഗിച്ചിരുന്നതിന് ചില കാരണങ്ങളുണ്ട്. ഒന്നാമത്, ഗുരുദേവന് സ്വയം സന്യാസിയായി അവതരിക്കുകയായിരുന്നു. മരുത്വാമലയിലെ കഠിന തപസ്സിനുശേഷം 30ാം വയസില് ആ ദിവ്യയോഗി എല്ലാവരിലും അതിശയം പടര്ത്തിക്കൊണ്ട് അരുവിപ്പുറത്ത് അദ്ഭുതങ്ങള് പ്രവര്ത്തിക്കാന് തുടങ്ങി. അത് 1885ല് ആയിരുന്നു. കേവലം മൂന്ന് വര്ഷത്തിനുള്ളിലാണ് 1888ല് അരുവിപ്പുറത്ത് ശിവപ്രതിഷ്ഠ നടത്തി സ്വാമി ചരിത്രം സൃഷ്ടിച്ചത്. വെള്ളയില് അഴുക്കുപറ്റിയാല് അറിയാം, അതു കഴുകി ശുദ്ധിയാക്കാമല്ലോ എന്നായിരുന്നു താന് വെള്ളവസ്ത്രം സ്വീകരിച്ചതിനെ ആദ്യകാലത്ത് ഗുരു വിശദീകരിച്ചിട്ടുള്ളത്. മാലിന്യം മനസില് കലര്ന്നാലും ഉടന് തിരിച്ചറിഞ്ഞ് ശുദ്ധിവരുത്തണം എന്ന ദ്വയാര്ത്ഥവും അതിനുണ്ടായിരുന്നു. കൂടാതെ ഗുരുവിന്റെ ശൈവസങ്കല്പ്പങ്ങളോടുള്ള ആഭിമുഖ്യവും അതില് ദര്ശിക്കാം. മറ്റൊന്ന്, ഗുരുവിന് കാവി ദീക്ഷയായി നല്കാന് ഒരു ഗുരുവുമുണ്ടായിരുന്നില്ല എന്നതാണ്. 1918ല് ഗുരുദേവനും ശിഷ്യപരമ്ബരയിലെ ചില സന്യാസിമാരും ശ്രീലങ്കയിലേക്ക് യാത്രയ്ക്കൊരുങ്ങി.അപ്പോള് ബോധാനന്ദസ്വാമികള് അടക്കമുള്ള കാവിധാരികളായ സന്യാസിമാര് സ്വാമിതൃപ്പാദങ്ങള് കാവി ധരിക്കണമെന്ന് അപേക്ഷിച്ചു, ശ്രീലങ്കയിലെ ബുദ്ധസന്യാസിമാരും മറ്റും കാവിയാണ് ധരിച്ചിരുന്നത്. അതിനാല് വെള്ള ധരിച്ചുചെല്ലുന്ന ഗുരുവിനെ അവര്ക്ക് ബോധിക്കുമോ എന്ന സന്ദേഹത്തിലാണ് ശിഷ്യന്മാര് സ്വാമിയെ കാവിധരിക്കാന് പ്രേരിപ്പിച്ചത്. നമുക്ക് ആര് കാവി തരും എന്ന് ഗുരുദേവതൃപ്പാദങ്ങള് ശിഷ്യരോടു ചോദിക്കുകയുണ്ടായി. ഒടുവില് നമുക്ക് നാം തന്നെ ഗുരു എന്നു പ്രഖ്യാപിച്ച് ശിഷ്യര് കരുതിവച്ചിരുന്ന കാവിവസ്ത്രം സ്വാമി സ്വയം എടുത്തു ധരിക്കുകയായിരുന്നു. പിന്നീട് 1928 സെപ്തംബര് 20ന് മഹാസമാധി പ്രാപിക്കും വരെ പത്ത് പതിനൊന്ന് കൊല്ലക്കാലം ഗുരു കാവിവസ്ത്രം മാത്രമാണ് ധരിച്ചിരുന്നത്. ഇപ്പോള് നാടെങ്ങും കാണുന്ന വെള്ളയും കാവിയും മഞ്ഞയുമൊക്കെ കാണുമ്ബോള് കാരണമറിയാത്ത ഗുരുഭക്തര് പോലും വിവാദങ്ങള് ഉയര്ത്തി വിടാറുണ്ട്. നാട്ടിലെമ്ബാടുമുള്ള ഗുരുമന്ദിരങ്ങളിലും ഗുരുദേവക്ഷേത്രങ്ങളിലും വിഗ്രഹങ്ങളില് പുതപ്പിക്കുന്നത് ഭൂരിപക്ഷവും മഞ്ഞയാണ്. മഞ്ഞയുടെ വരവ് തുടങ്ങിയത് താഴെ പറയും പ്രകാരമാണ്. ശിവഗിരി തീര്ത്ഥാടനത്തിന് എത്തുന്ന ഭക്തര് ഏത് വസ്ത്രമാണ് ധരിക്കേണ്ടത് എന്ന വല്ലഭശ്ശേരി ഗോവിന്ദന് ആശാന്റെയും ടി. കെ. കിട്ടന് റൈറ്ററുടെയും ചോദ്യത്തിന് ഗുരുനല്കിയ മറുപടി ഇപ്രകാരമായിരുന്നു. മഞ്ഞ വസ്ത്രം ആയിക്കൊള്ളട്ടെ, ശ്രീകൃഷ്ണന്റെയും ശ്രീബുദ്ധന്റെയും മുണ്ട്. അതും പുതിയത് ആവണമെന്നില്ല. ഉള്ളത് മഞ്ഞള് മുക്കി ഉണക്കി ഉപയോഗിക്കണം, വീണ്ടും അലക്കിത്തെളിച്ചു ഉപയോഗിക്കയുമാകാമല്ലോ. ഗുരുദേവന് ഭക്തര്ക്ക് നല്കിയ വേഷമാണ് മഞ്ഞ. സാംക്രമിക രോഗങ്ങള് പടര്ന്നുപിടിച്ചിരുന്ന അക്കാലത്ത് മഞ്ഞളിന്റെ പ്രതിരോധശേഷിയും ഗുരു മനസ്സിലാക്കിയിട്ടുണ്ടാകും. പിന്നീട് അത് പ്രസ്ഥാനങ്ങളുടെ പതാകയായും ഉയിര്ത്തെഴുന്നേറ്റ ഒരു മഹാജനതയുടെ അടയാളനിറമായും മാറി. ശ്രീനാരായണഗുരുവുമായി ബന്ധപ്പെട്ട ഒരു ഉറച്ച അടയാളമായിത്തന്നെ പീതവസ്ത്രം മാറി. അതിനാല് ഗുരുവിന്റെ വിഗ്രഹത്തിനു മുകളില് ഇതിലേത് നിറം അണിയിച്ചാലും അനിഷ്ടം കാട്ടേണ്ടകാര്യമില്ല. ഇനിയും സംശയമുള്ളവര്ക്ക് ശിവഗിരിയെ മാതൃകയാക്കാവുന്നതാണ്. ശിവഗിരി മഹാസമാധി മന്ദിരത്തിലെ ഗുരുദേവ വിഗ്രഹത്തില് വെള്ളയും മഞ്ഞയും കാവിയും മാറിമാറി അണിയിക്കുന്നുണ്ട്. ഈ നിറങ്ങളിലൊക്കെയുള്ള വസ്ത്രങ്ങള് ഭക്തന്മാരുടെ വഴിപാടായി ലഭിക്കുന്നുമുണ്ട്. മഹാസമാധിവിഗ്രഹത്തില് അണിയിക്കാന് ഒറ്റ നീളത്തില്ത്തന്നെ അഞ്ചരമീറ്റര് തുണിയാണ് വേണ്ടത്. ശിവഗിരിയില് മാത്രമല്ല നാട്ടിന് പുറങ്ങളിലുള്ള ഗുരുദേവ വിഗ്രഹങ്ങളിലും ഈ മൂന്ന് നിറങ്ങളിലുമുള്ള വസ്ത്രങ്ങള് അണിയിക്കുന്നുണ്ട്. അതിനാല് ഇതൊരു വിവാദമാക്കേണ്ടതേയില്ല. ഇതിലെ ചരിത്രസത്യം മാത്രം അറിഞ്ഞാല് മതി. പള്ളിമണ് ശ്രീനാരായണ ദേവസ്വം ട്രസ്റ്റ് ചെയര്മാനാണ് ലേഖകന്. ഫോണ്: 7306762916